मान बोले- 18 मार्च को भी पकड़ सकते थे, लेकिन तब गोलियां चलानी पड़तीं
खालिस्तान समर्थक अमृतपाल सिंह की गिरफ्तारी के बाद कुछ ही देर में CM पंजाब भगवंत मान प्रेस कॉन्फ्रेंस करेंगे। वह सरकार की सजगता और पुलिस की उपलब्धि की लोगों को जानकारी देंगे। हालांकि अन्य राजनीतिक दल के बड़े नेता अमृतपाल सिंह के मामले को गहरी साजिश करार दे रहे हैं। 
खालिस्तान समर्थक अमृतपाल सिंह की गिरफ्तारी के बाद पंजाब CM भगवंत मान ने रविवार दोपहर को प्रेस कॉन्फ्रेंस की। इसमें उन्होंने पुलिस के ऑपरेशन के बारे में विस्तार से बताया। साथ ही पुलिस की पीठ थपथपाई।
मान ने कहा कि 18 मार्च को भी अमृतपाल की गिरफ्तारी हो सकती थी लेकिन तब गोलियां चलानी पड़ जाती, इसलिए पंजाब पुलिस ने काफी संयम बरता।
दूसरी ओर विरोधी दलों के नेता अमृतपाल मामले को गहरी साजिश करार दे रहे हैं।
CM मान ने कहा कि वह पंजाब के साढ़े तीन करोड़ लोगों को आश्वस्त करते हैं कि प्रदेश में अमन शांति है। अमृतपाल का नाम लिए बगैर भगवंत मान ने कहा कि रविवार सुबह होने वाली पुलिस एक्शन की जानकारी उन्हें बीती रात ही मिल गई थी। वह पूरी रात नहीं सोये और हर 15 मिनट बाद पुलिस के सीनियर अधिकारियों से अपडेट लेते रहे। वह चाहते थे कि पूरी कार्रवाई शांति के साथ पूरी हो जाए और कोई भी खून खराबा न हो। पंजाब के लिए नींद गंवाने का उन्हें कोई दुख नहीं है।
सीएम ने पूरे ऑपरेशन के लिए पंजाब पुलिस की पीठ थपथपाते हुए कहा कि देश की सुरक्षा के लिए खतरा बन चुके लोगों को बख्शा नहीं जाएगा। उनकी सरकार लोगों की सुरक्षा और कानून व्यवस्था के लिए काम कर रही है।
उन्होंने पंजाब के लोगों का 35 दिन तक भाईचारा बनाए रखने के लिए धन्यवाद करते हुए कहा कि पंजाब से ऐसी कोई घटना सामने नहीं आई, जिससे अमन-शांति को खतरा पैदा हो पाता।
गुरु साहिब की मर्यादा सर्वोपरि
CM ने कहा कि DGP ने फरवरी में उन्हें अमृतपाल और उसके समर्थकों द्वारा अजनाला पुलिस थाने के सामने पालकी साहिब में श्री गुरु ग्रंथ साहिब लाए जाने की की जानकारी दी तो उन्होंने DGP को सख्त निर्देश दिए कि कुछ भी हो जाए, गुरु साहिब की सवारी पर पानी का एक छींटा नहीं पड़ना चाहिए। पंजाब के लिए गुरु साहिब की मर्यादा सर्वोपरि है।
लोगों की सुरक्षा सरकार की जिम्मेदारी
CM ने कहा कि अजनाला पुलिस थाने पर हमले में कुछ पुलिसकर्मी चोटिल हुए, उनके सिर पर टांके भी लगे लेकिन पंजाबी गुरु साहिब की मर्यादा के लिए खुद को न्यौछावर होने को तैयार हैं। पंजाब की जनता ने उन्हें जिम्मेदारी सौंपी है। इस कारण उनकी सरकार का कर्तव्य बनता है कि लोगों के जानमाल की सुरक्षा की जाए। फिर भले ही एक्शन लेने पड़े, कठोर कार्रवाई की जाए लेकिन निर्दोषों पर कार्रवाई नहीं की जाएगी। कानून के अनुसार काम किया जाएगा।
पंजाब की अमन-शांति व भाईचारा मजबूत 
CM मान ने कहा कि पुलिसकर्मियों को मुस्तैदी बरतते हुए संयम के साथ हालात काबू करने पर शाबाशी दी गई। उन्होंने पंजाब में अमन-शांति व भाईचारा मजबूत बताया। कहा कि पंजाब की धरती उपजाऊ है। लेकिन पंजाब में नफरत के बीज नहीं उगने दिए जाएंगे। उन्होंने कहा आजादी पाने में पंजाब की 90 प्रतिशत कुर्बानी है और इसे संभालने के लिए आज भी जवान सीमा पर डटे हैं।
पंजाब ने देश का नेतृत्व किया 
CM मान ने हाल में जम्मू-कश्मीर के पुंछ में आतंकी हमले में शहीद हुए प्रदेश के 4 फौजियों को याद किया। उन्होंने कहा कि पंजाब ने हमेशा देश का नेतृत्व किया है, भले ही आजादी का संघर्ष हो या हरा इंकलाब हो, पंजाब सदैव नेतृत्व करता रहेगा। वह चाहते हैं कि पंजाब जल्द ही विकास, शिक्षा व इंफ्रास्ट्रक्चर में नंबर-1 प्रदेश बन सके। जब पंजाब नंबर-1 प्रदेश बन गया तो भारत को दुनिया का नंबर-1 देश बनने से कोई नहीं रोक सकता। सरकार अपना फर्ज निभा रही है।
पंजाब के नौजवान बहकावे में न आएं
CM मान ने कहा कि वह चाहते हैं कि पंजाब के युवाओं के हाथ में डिग्री हों, उच्च पदों के नियुक्ति पत्र हों, अंतरराष्ट्रीय मुकाबले के मेडल हों। पंजाबी जहां भी जाएं उनकी बल्ले-बल्ले हो। उन्होंने कहा कि वह नहीं चाहते की पंजाब के नौजवान किसी के बहकावे में आएं। उन्होंने कहा कि वह नहीं चाहते कि जो स्वार्थी लोग देश के खिलाफ मुहिम चलाकर अपनी दुकान चलाते हैं, पंजाबी उनके ग्राहक बनें।
पंजाब में कहीं तनाव नहीं
CM मान ने कहा कि उन्होंने सभी जिलों के DC-SSP से बात की। सभी पंजाबी रोजाना की तरह आज भी अपने कामकाज पर गए। कहीं से कोई चिंताजनक घटना या तनाव की सूचना नहीं है। पंजाब उसी तरह विकास करता रहेगा, जिस प्रकार बीते एक साल में नौकरी, बिजली, इंफ्रास्ट्रक्चर, कृषि क्षेत्र में किया गया है। सरकार की पंजाब को नंबर-1 प्रदेश बनाने की कोशिश है।